**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о изменама и допунама Закона о основама система образовања и васпитања садржан је у одредби члана 97. тачка 10. Устава Републике Србије, према коме Република Србија уређује и обезбеђује, између осталог, систем у области образовања.

**II. РАЗЛОЗИ ЗА ДОНОШЕЊЕ ЗАКОНА**

У циљу унапређивања доуниверзитетског образовања и васпитања, а према Стратегији развоја образовања и васпитања у Републици Србији до 2030. године, општи циљ јесте повећан квалитет наставе и учења, праведност и доступност доуниверзитетског образовања и васпитања, те је за квалитетно спровођење испита којима се завршава средње образовање и васпитање (државне матуре) неопходно да се у потпуности обезбеде услови за њихово спровођење.

Према Стратегији развоја образовања и васпитања у Републици Србији до 2030. године, Oпшти циљ 1. јесте повећани квалитет наставе и учења, праведност и доступност доуниверзитетског образовања и васпитања и ојачана васпитна функција образовно-васпитних установа.

Измена која је унета је замена назива изборни програми у изборни предмети (верска настава, грађанско васпитање и други страни језик) како би се указало на значај и чињеницу да исти представљају обавезне предмете, који се разликују од других обавезних предмета у чињеници да код њих постоји могућност избора.

Измењене су одредбе које се односе на радно – правни статус наставника верске наставе, тако да је омогућено да ова лица заснују радни однос на неодређено време.

Све остале измене и допуне су предложене у циљу унапређивања доуниверзитетског образовања и васпитања - прецизирањем појединих одредаба, као и новим решењима, у складу са захтевима праксе.

С обзиром да наведена питања и проблеме није могуће решити доношењем само подзаконских аката, то је доношење Закона о изменама и допунама Закона о основама система образовања и васпитања начин за решавање проблема и унапређивање система образовања на предложени начин.

Предложена измена закона има циљ да обезбеди што квалитетније услове за спровођење државне матуре и успешну припрему свих учесника.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона,** извршена је измена и допуна члана 29. тако што је термин „изборни програм” замењен термином „изборни предмет”.

**Чланом 2. Предлога закона,** извршена је измена и допуна члана 60. тако што је термин „изборни програм” замењен термином „изборни предмет”.

Промена назива изборни програми у изборни предмети (верска настава, грађанско васпитање и други страни језик) предложена је како би се указало на њихов значај и чињеницу да исти представљају обавезне предмете, који се разликују од других обавезних предмета само у чињеници да код њих постоји могућност избора. Предложеном променом назива изборних програма у изборне предмете, статус ових предмета остаје непромењен. Решење је предложено ради уједначавања назива, будући да ће уједначавањем назива у плану и програму наставе и учења, постојати само предмети (обавезни и изборни) и активности.

**Чланом 3. Предлога закона** мења се члан 67а закона тако што се прописује да Комисија за верску наставу између осталог, обавља и послове усаглашавања предлога програма стручног усавршавања наставника верске наставе. Чланови Комисије примају накнаду за рад у висини утврђеној актом Владе.

**Чланом 4. Предлога закона** мења се члан 72. Закона, тако што је термин „изборни програм” замењен терминим „изборни предмет”.

**Чланом 5. Предлога закона** мења се члан 73. Закона, тако што је термин „изборни програм” замењен термином „изборни предмет”.

**Чланом 6. Предлога закона** мења се мења се члан 75. Закона, тако што је термин „изборни програм“ замењен термином „изборни предмет“.

**Чланом 7. Предлога закона** мења се члан 82. Закона, тако што је термин „изборни програм” замењен термином „изборни предмет”.

**Чланом 8. Предлога закона,** измењен је члан 139. закона, тако што се услед специфичности начина избора, за пријем, односно извођење наставе наставника верске наставе као додатни услов прописује и сагласност надлежног органа традиционалне цркве или верске заједнице којој припада.

Другом допуном овог члана, прописује се да надлежни орган традиционалне цркве или верске заједнице може да повуче сагласност из става 1. тачка 7) овог члана из разлога што наставник верске наставе својим активностима, ставовима и понашањем подрива углед традиционалне цркве или верске заједнице, односно учи и поступа супротно учењу, ставовима, моралу и вредностима које заступа традиционална црква, односно верска заједница којој припада, те да стога даном достављања установи образложеног акта о повлачењу сагласности наставнику верске наставе престаје радни однос.

**Чланом 9. Предлога закона** мења се члан 146. Закона, тако што се речи: „наставника, васпитача и стручног сарадника који има лиценцу”, замењују се речју: „ментора”. Циљ ове измене је да се изврши прецизирање одредбе, употребом конкретног термина.

Поред наведеног, члан је допуњен и одредбама које прописују да уколико се уговор о стручном усавршавању стажисте закључује ради припреме за извођење верске наставе, приправник – стажиста мора за закључење уговора имати сагласност надлежног органа традиционалне цркве или верске заједнице којој припада, као и да овај уговор престаје пре истека времена на које је закључен ако надлежни орган традиционалне цркве или верске заједнице повуче дату сагласност из разлога наведених у члану 139. став 3. закона.

**Чланом 10. Предлога закона** допуњујесе члан 151**.** Закона, на начин да се прописује овлашћење министра да на предлог органа надлежног за послове односа са црквама и верским заједницама, а по прибављеном мишљењу традиционалних цркава и верских заједница и Завода за унапређивање образовања и васпитања прописује облике стручног усавршавања, програме сталног стручног усавршавања, садржај портфолија, начин организовања и друга питања од значаја за стручно усавршавање наставника верске наставе.

**Чланом 11. Предлога закона** мења се члан 152. Закона, тако што се уместо става 1. додаје став који прописује да се пријем у радни однос у установи чији је оснивач Република Србија, аутономна покрајина или јединица локалне самоуправе врши на основу преузимања запосленог са листе запослених за чијим радом је у потпуности или делимично престала потреба и запослених који су засновали радни однос са непуним радним временом као и на основу преузимања запосленог који није на листи или конкурса ако се није могло извршити преузимање.

Овај члан допуњен је и одредбом којом је прописано да се исти примењује на наставнике верске наставе уз сагласност надлежног органа традиционалне цркве или верске заједнице.

**Чланом 12. Предлога закона** допуњен је члан 153. Закона и прописано је да се одредбе овог члана примењују на наставнике верске наставе.

**Чланом 13. Предлога закона** мења се члан 154. Закона чиме је омогућено да наставници верске наставе заснивају радни однос на неодређено време, у ком смислу је прописано да на конкурсу за пријем у радни однос на неодређено време за извођење верске наставе може да учествује лице које се налази на листи наставника верске наставе и које испуњава услове из члана 139. и члана 140. став 1. овог закона, а да листу наставника верске наставе, на предлог традиционалних цркава и верских заједница, утврђује министар.

**Чланом 14. Предлога закона** мења се члан 155. Закона на начин да наставник верске наставе са школом у коју је упућен закључује уговор о раду, до истека текуће школске године, односно до повратка одсутног наставника.

У погледу радног односа на одређено време извршена је допуна којом је прописано да радни однос на одређено време наставника верске наставе престаје пре истека времена на које је заснован ако надлежни орган традиционалне цркве или верске заједнице повуче сагласност за извођење верске наставе из разлога наведених у члану 139. став 3. овог закона.

**Чланом 15. Предлога закона** измењен је члан 181а Закона, те извршено усклађивање са претходно извршеним изменама које су се односиле на промену назива предмета „изборни програм” у назив „изборни предмет”.

**Чланом 16. Предлога закона** прописује се да се одредбе члана 12. овог закона, односно измењеног члана 154. став 15. примењује почев од школске 2025/2026. године.

**У члану 17. Предлога закона** утврђен је режим полагања матурског испита за ученике који завршавају средње образовање у и васпитање у четворогодишњем трајању, опште, уметничке и стручне матуре, који ће се реализовати у складу са одредбама овог и посебног закона. Истичемо да је као предуслов за квалитетно спровођење испита којима се завршава средње образовање и васпитање (државне матуре) неопходно да се у потпуности обезбеде услови за њихово спровођење. У претходном периоду обављени су многобројни и различити послови и активности у циљу обезбеђивања услова за спровођење државне матуре: измењени су прописи из области образовања ради дефинисања послова Центра за испите при Заводу за вредновање квалитета образовања и васпитања, припремљени су задаци из предмета који се полажу на државној матури, обављени разговори са ректорима и деканима, спроведене пробе полагања државне матуре кроз којe су наставници и ученици свих средњих школа упознати са начином и процедурама спровођења државне матуре, са тестовима, све активности су представљене најширој јавности и свакодневно се ради на овим пословима. Ипак, да би државна матура била спроведена у пуном капацитету и омогућила остваривање права кандидата који приступе полагању и свих функција матурског испита (сертификациони, селекциони и евалуативни), потребно је реализовати додатне активности у наредном периоду, а најпре ојачати капацитете Центра за испите (просторне, кадровске и материјалне), на чему је досад урађено доста, али је потребно уложити и додатне напоре. Затим, да би се остварила права из Закона о средњем образовању и васпитању о упису на високошколску установу без полагања пријемног испита после положене државне матуре, неопходно је да се по Закону о високом образовању високошколске установе изјасне који се испити са опште, стручне и уметничке матуре вреднују приликом уписа на студије и који су критеријуми на основу којих се обавља класификација и избор кандидата за упис на студије. Осим тога, софтвер чија је улога да подржи све послове везане за спровођење државне матуре и упис ученика на високошколске установе, још увек је у фази развоја и повезивања са регистрима који се воде у оквиру ЈИСП-а, где се свакодневно решавају ситуације које отежавају рад софтвера. Збирке задатака чији је циљ вежба и помоћ ученицима у припреми државне матуре су још увек у припреми, а ради се и на одабиру задатака који би постигнућа ученика у средњем образовању и васпитању најрелевантније проверили. Припремају се и подзаконски акти и упутства за детаљно упознавање свих учесника о укупним процедурама и активностима у спровођењу државне матуре, кроз родитељске састанке, састанке са ученицима и обуку наставника за спровођење државне матуре. Имајући у виду све наведене разлоге, прелазни режим полагања матурског испита у средњем образовању и васпитању израђен је на основу анализе испуњености услова за спровођење овог испита на крају средњег образовања и васпитања.

До тог тренутка ће се непрекидно обављати сви послови припреме полагања државне матуре и спровешће се и додатна пробна тестирања за ученике који ће полагати државну матуру, са припремљеним збиркама задатака и логистиком која прати спровођење државне матуре, у циљу што квалитетније припреме свих учесника.

**Члан 18. Предлога закона** прописује да ће се подзаконски акти за спровођење овог закона донети у року од годину дана од дана ступања на снагу овог закона, до када се примењују прописи који су важили до дана ступања на снагу овог закона, ако нису у супротности са овим законом.

**Члан 19. Предлога закона** прописује да ће школа ускладити своју организацију и опште акте са одредбама овог закона у року од шест месеци од дана ступања на снагу овог закона.

**Члан 20. Предлога закона** садржи одредбе о ступању на снагу прописа.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог акта обезбеђена су финансијска средства у 2025. години у износу 3.591.000,00 – раздео 26, програмска активност 001: уређење, надзор и развој свих нивоа образовног система на економској класификацији 423 – услуге по уговору.

У 2026 и 2027 години средства ће се обезбедити у оквиру укупног нивоа расхода и издатака буџета Републике Србије наведеног у делу III Закона о буџету Републике Србије – Извршење буџета.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се да Предлог закона о изменама и допунама Закона о основама система образовања и васпитања буде донет по хитном поступку, јер се измене односе на одлагање спровођења стручне, уметничке и опште матуре, као и на регулисање радно - правног статуса наставника верске наставе, који до сада није био уређен на адекватан начин, као и на измену термина у Плановима наставе и учења тако што се назив „изборни програм” мења у назив „изборни предмет”.

Недоношење Закона о изменама и допунама Закона о основама система образовања и васпитања по хитном поступку, могло би да проузрокује штетне последице по рад органа и установа у средњем образовању и васпитању, које не би благовремено успеле да обаве све припреме за спровођење државне, стручне и уметничке матуре.

Такође, недоношење овог закона по хитном поступку произвело би штетне последице по рад Министарства просвете, јер је потребно да донесе одговарајуће измене и допуне подзаконских аката који су неопходни за рад установа средњег образовања и васпитања, а који се односе на измену одредби о државној, стручној и уметничкој матури, као и да пропише облике стручног усавршавања, програме сталног стручног усавршавања, садржај портфолија, начин организовања и друга питања од значаја за стручно усавршавање наставника верске наставе.